EUROPA-KOMMISSIONEN Bruxelles, den 21.11.2017 COM(2017) 696 final RAPPORT FRA KOMMISSIONEN TIL EUROPA-PARLAMENTET OG RÅDET om udgifter under EGFL



Systemet for tidlig varsling nr. 8-10/2017



INDHOLDSFORTEGNELSE 1.Indledning 2.Formålsbestemte indtægter til EGFL 3.Bemærkninger angående den foreløbige gennemførelse af EGFL-budgettet for 2017 4.Forbrug af formålsbestemte indtægter til EGFL 5.Konklusioner Bilag 1: Foreløbigt forbrug af EGFL-bevillinger pr. 31.8.2017 1.Indledning Denne rapport indeholder ajourførte oplysninger om gennemførelsen af 2017-budgettet for Den Europæiske Garantifond for Landbruget (EGFL) i perioden fra den 16. oktober 2016 til den 31. august 2017. Tabellen i bilaget viser den faktiske gennemførelse af budgettet sammenholdt med den forventede udgiftsprofil i det system for tidlig varsling, der blev indført i henhold til artikel 28 i Rådets forordning (EU) nr. 1306/2013. Nedenfor findes korte bemærkninger til de budgetartikler, der udviser de største forskelle mellem den faktiske og den forventede gennemførelse af 2017-budgettet. 2.Formålsbestemte indtægter til EGFL I 2017 betragtes indtægter fra finansielle korrektioner i henhold til afgørelser om regnskabsafslutning og afgørelser om efterprøvende regnskabsafslutning og indtægter fra uregelmæssigheder som formålsbestemte indtægter, der skal anvendes til finansiering af EGFL-udgifter, jf. artikel 43 i forordning (EU) nr. 1306/2013. I henhold til disse bestemmelser kan formålsbestemte indtægter anvendes til at finansiere alle former for EGFL-udgifter. Hvis ikke alle disse indtægter anvendes i regnskabsåret, vil de automatisk blive fremført til det følgende regnskabsår . EGFL's budget for 2017 omfatter: ·Kommissionens seneste skøn over de bevillinger, der er behov for til finansiering af markedsforanstaltninger og direkte betalinger

·skønnene over de formålsbestemte indtægter, der forventes opkrævet i løbet af regnskabsåret ·og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag til bevillinger til EGFL-budgettet for 2017 hensyn til de forventede samlede formålsbestemte indtægter og anmodede i forslaget til budget for 2017 om et bevillingsniveau, der er beregnet ved at trække de anslåede formålsbestemte indtægter fra det anslåede behov. Budgetmyndigheden vedtog EGFL-budgettet under hensyntagen til de forventede formålsbestemte indtægter. Ved udarbejdelsen af budgettet for 2017 anslog Kommissionen de disponible formålsbestemte indtægter til 2 732 mio. EUR, dvs.: ·de formålsbestemte indtægter, der forventes genereret i løbet af regnskabsåret 2017, og som blev anslået til 1 430 mio. EUR (henholdsvis 1 278 mio. EUR fra korrektioner som følge af den efterprøvede regnskabsafslutning og 152 mio. EUR fra uregelmæssigheder) ·de formålsbestemte indtægter, der forventes fremført fra regnskabsåret 2016 til regnskabsåret 2017, og som blev anslået til 1 302 mio. EUR. Kommissionen afsatte disse anslåede indtægter på 2 732 mio. EUR til følgende ordninger: ·400 mio. EUR til driftsfondene for producentorganisationer i frugt- og grøntsagssektoren og ·2 332 mio. EUR til grundbetalingsordningen. Summen af de vedtagne bevillinger og de formålsbestemte indtægter til disse ordninger svarer til: ·855 mio. EUR til driftsfondene for producentorganisationer i frugt- og grøntsagssektoren og ·17 628 mio. EUR til grundbetalingsordningen. I bilaget, hvori der redegøres for den foreløbige gennemførelse af 2017-budgettet frem til den 31. august 2017, tages der i budgetbevillingerne på artikelniveau for frugt og grøntsager og for afkoblede direkte betalinger ikke hensyn til ovennævnte formålsbestemte indtægter. De viser vedtagne bevillinger for disse artikler, som beløber sig til henholdsvis 661,5 mio. EUR og 33 191,8 mio. EUR. Sammen med indtægterne til disse artikler er beløbene i budgettet for 2017 på i alt 1 061,5 mio. EUR til frugt og grøntsager og 35 523,8 mio. EUR til afkoblede direkte betalinger. 3.Bemærkninger angående den foreløbige gennemførelse af EGFL-budgettet for 2017 3.1.Markedsforanstaltninger Udnyttelsen af bevillinger til interventioner på landbrugsmarkederne var 74,9 mio. EUR højere end forventet. Når der tages hensyn til de formålsbestemte indtægter på 400 mio. EUR, der er afsat til ordningen for frugt og grøntsager, fremkommer der et underforbrug på 167,6 mio. EUR i forhold til den anslåede udgiftsprofil. 3.1.1.Frugt og grøntsager (+ 160,3 mio. EUR) Dette tilsyneladende overforbrug på 160,3 mio. EUR sammenlignet med udgiftsprofilen skyldes, at der ikke er taget hensyn til de formålsbestemte indtægter til denne sektor. Hvis der tages hensyn til de formålsbestemte indtægter, fremkommer der en forskel på 82,2 mio. EUR i forhold til udgiftsprofilen (se fodnoten markeret med en * i bilaget), hvilket afspejler et langsommere forbrug af bevillinger til den aktuelle ekstraordinære foranstaltning end forventet. Kommissionen mener, at den endelige gennemførelse af denne foranstaltning vil resultere i et lille underforbrug, som ikke kan beregnes nøjagtigt på nuværende tidspunkt.

3.1.2.Produkter fra vinsektoren (+ 63,1 mio. EUR) Hvad angår støtteprogrammerne for vinsektoren kan det bemærkes, at den gode gennemførelseshastighed, der blev bemærket i den foregående rapport, fortsætter. Kommissionen mener dog ikke, at budgetgennemførelsen i denne sektor vil resultere i et overforbrug i slutningen af regnskabsåret. 3.1.3.Mælk og mejeriprodukter (- 183,6 mio. EUR) En vigtig faktor for udnyttelsesgraden under denne artikel er gennemførelsen af den ekstraordinære tilpasningsstøtte til husdyrsektorerne . Bevillingerne på i alt 350 mio. EUR til denne støtteordning er opført på budgetpost 05 02 12 99 – Andre foranstaltninger for mælk og mejeriprodukter. Eftersom visse medlemsstater har besluttet at tildele en del af støtten til producenter i andre husdyrsektorer, er udnyttelsen af bevillingerne under denne artikel imidlertid lavere end budgetteret. Kommissionen overvåger nøje gennemførelsen af denne ordning. Hvad angår gennemførelsen af tilpasningsstøtteordningen og ordningen til reduktion af mælkeproduktionen (budgetteret til 150 mio. EUR) mener Kommissionen, at der kan fremkomme et mindre underforbrug i forhold til profilen ved udgangen af året som følge af et mindre bevillingsforbrug i medlemsstaterne. 3.1.4.Svinekød, æg og fjerkrækød, biavl og andre animalske produkter (+ 25,0 mio. EUR) Overforbruget i forhold til profilen skyldes hovedsagelig den ekstraordinære tilpasningsstøtte, der er nævnt i punkt 3.1.3 ovenfor, som betyder, at udgifterne til støtten i svinekødssektoren er anmeldt under denne artikel, mens de samlede budgetbevillinger er opført under artikel 05 02 12 – Mælk og mejeriprodukter. 3.2.Direkte betalinger Forbruget af bevillinger til direkte betalinger var 3 912,8 mio. EUR højere end forventet i forhold til forbrugsprofilen. Når der tages hensyn til de formålsbestemte indtægter til dette budgetkapitel (se også punkt 2 ovenfor) fremkommer der et overforbrug på ca. 1 729,1 mio. EUR. Udviklingen fra det underforbrug, der blev konstateret i den foregående rapport, til det overforbrug, der konstateres i denne, skyldes hovedsagelig de høje udgifter, som medlemsstaterne anmeldte i juni 2017. 3.2.1.Afkoblede direkte betalinger (+ 4 020,9 mio. EUR) Forbruget i forhold til budgetbevillingerne er ikke helt retvisende på grund af de formålsbestemte indtægter til grundbetalingsordningen (se også punkt 2 ovenfor). Når man tager hensyn til de formålsbestemte indtægter, er betalingerne 1 837,2 EUR forud for gennemførelsesprofilen (se fodnoten markeret med en * i bilaget). Kommissionen overvåger nøje gennemførelsen af bevillingerne under denne artikel og mener på nuværende tidspunkt, at de vedtagne bevillinger og de disponible formålsbestemte indtægter vil være tilstrækkelige til at dække udgifterne til denne sektor. 3.2.2.Andre direkte betalinger (- 108,1 mio. EUR) Underforbruget på denne budgetartikel er blevet mindre i forhold til den situation, der blev konstateret i de foregående varslingsrapporter. Der vil dog sandsynligvis fortsat være et vist underforbrug ved udgangen af året, navnlig som følge af det forventede underforbrug af bevillingerne til ordningen for små landmænd. 4.Forbrug af formålsbestemte indtægter til EGFL Tabellen i bilaget viser, at der ved udgangen af august 2017 var blevet opkrævet formålsbestemte indtægter på 1 184,2 mio. EUR. Her kan især anføres: ·indtægter fra korrektioner som følge af afgørelser om regnskabsafslutning og afgørelser om efterprøvende regnskabsafslutning på 1 073,8 mio. EUR ·indtægter fra uregelmæssigheder på 107,0 mio. EUR ·de sidste indtægter fra mælkeafgiften svarende til 3,5 mio. EUR. De formålsbestemte indtægter, der blev fremført fra 2016 til 2017, beløb sig til 1 304 mio. EUR. Som følge heraf var de samlede formålsbestemte indtægter, der var til rådighed den 31. august 2017 til finansiering af udgifter under EGFL, på 2 488,2 mio. EUR.